b'\n_START_ARTICLE_\nCeba\n_START_SECTION_\nParticularitats\n_START_PARAGRAPH_\nOrigin\xc3\xa0ria de l\'\xc3\x80sia central, actualment la ceba \xc3\xa9s un dels ingredients indispensables de la cuina mediterr\xc3\xa0nia. _NEWLINE_T\xc3\xa9 un \xc3\xbanic bulb gros, de forma ovoide. El seu desenvolupament \xc3\xa9s biennal i arriba fins a 1 m de llarg\xc3\xa0ria. Les seves fulles s\xc3\xb3n semicil\xc3\xadndriques i neixen d\'un bulb subterrani, prove\xc3\xaft d\'arrels superficials i format per capes anomenades corfolls. La seva tija \xc3\xa9s erecta i habitualment s\'origina en el segon any de maduraci\xc3\xb3 de la planta. Al seu extrem t\xc3\xa9 una umbel\xc2\xb7la de flors blanques o rosades. Altres noms pels quals se la coneix en catal\xc3\xa0 s\xc3\xb3n ceba blanca, ceba d\'Egipte o ceba porrera.\n_START_SECTION_\nPlor per tallar la ceba\n_START_PARAGRAPH_\nEn \xc3\xa9sser tallat, el bulb despr\xc3\xa8n un oli vol\xc3\xa0til sulfurat que produeix llagrimeig per irritaci\xc3\xb3 de la conjuntiva._NEWLINE_Quan es talla o es menja el bulb de la ceba algunes de les seves c\xc3\xa8l\xc2\xb7lules es trenquen, la qual cosa permet que els enzims anomenats al\xc2\xb7liinases degradin amino\xc3\xa0cids sulf\xc3\xb2xids i cre\xc3\xafn \xc3\xa0cid sulf\xc3\xa8nic. Un \xc3\xa0cid sulf\xc3\xa8nic espec\xc3\xadfic dit [[\xc3\xa0cid _NEWLINE_1-propenesulf\xc3\xa8ic]], format quan es tallen les cebes, es rearranja per un segon enzim que s\'anomena LFS (lachrymatory factor synthase) donant \xc3\xb2xid S sin-propanetial, que \xc3\xa9s un gas vol\xc3\xa0til conegut com a factor lacrimogen de la ceba o LF. El gas LF es difon per l\'aire i finalment arriba a l\'ull, on activa neurones sensibles, creant la sensaci\xc3\xb3 pungent. Les gl\xc3\xa0ndules lacrimals produeixen ll\xc3\xa0grimes per a diluir i eliminar el flux irritant. Els productes qu\xc3\xadmics que produeixen efectes com aquests en els ulls s\'anomenen agents lacrim\xc3\xb2gens._NEWLINE_Si hom subministra prou aigua a aquesta reacci\xc3\xb3 mentre es pelen les cebes evita que el gas arribi als ulls. La irritaci\xc3\xb3 de l\'ull es pot evitar si es tallen les cebes sota aigua corrent o fent-ho submergint la ceba dins un recipient amb aigua. Una altra manera de reduir la irritaci\xc3\xb3 ocular \xc3\xa9s per refredament o a base de no tallar les arrels de les cebes (o fer-ho al final), ja que l\'arrel de la ceba t\xc3\xa9 una alta concentraci\xc3\xb3 d\'enzims. Fent servir un ganivet esmolat per tallar o triturar les cebes limita el dany a les seves c\xc3\xa8l\xc2\xb7lules i l\'alliberament d\'enzims que donen la resposta irritant. Refredar o congelar les cebes evita l\'activaci\xc3\xb3 dels enzims limitant d\'aquesta manera el gas creat. _NEWLINE_Tamb\xc3\xa9 es pot evitar la irritaci\xc3\xb3 dels ulls tenint un ventilador que allunyi el gas dels ulls o portant una protecci\xc3\xb3 ocular. Tamb\xc3\xa9 les lents de contacte limiten la irritaci\xc3\xb3. _NEWLINE__NEWLINE_La quantitat d\'\xc3\xa0cids sulf\xc3\xa8nics i LF alliberat i l\'efecte irritant difereixen entre les esp\xc3\xa8cies del g\xc3\xa8nere Allium. El 2008 a Nova Zelanda es va crear una soca de cebes no lacrim\xc3\xb2genes fent servir la biotecnologia de desactivar els gens.\n_START_SECTION_\nCom a planta medicinal\n_START_PARAGRAPH_\nUtilitzada primordialment en la gastronomia, de manera secund\xc3\xa0ria la ceba tamb\xc3\xa9 t\xc3\xa9 fama com a planta medicinal, i ha estat utilitzada en el tractament de l\'asma, la diabetis, la hipertensi\xc3\xb3 arterial, etc.\n_START_SECTION_\nCultiu de la ceba\n_START_PARAGRAPH_\nT\xc3\xa9 una forta resist\xc3\xa8ncia a la secada encara que no li pot faltar l\'aigua en el per\xc3\xadode cr\xc3\xadtic durant l\'engruiximent del bulb. Quan es fa en r\xc3\xa8gim de sec\xc3\xa0, per tal d\'aprofitar els mesos habitualment menys secs, s\'utilitzen les varietats primerenques que ja es cullen al maig o al juny abans de les fortes calors de l\'estiu. Si les cebes passen una excessiva pen\xc3\xbaria d\'aigua resulten molt coents i amb bulb poc desenvolupat._NEWLINE_Actualment en agricultura extensiva es conrea mitjan\xc3\xa7ant sembra directa per\xc3\xb2 tradicionalment es feia un planter que es trasplantava al cap d\'uns dos mesos a la fi de la tardor o d\'hivern i principi de primavera._NEWLINE_Un problema fisiol\xc3\xb2gic molt corrent \xc3\xa9s que algunes cebes es "trompin", \xc3\xa9s a dir, que els creixi el t\xc3\xa0lem floral, quan passen fred a l\'hivern. Aleshores, si no se\'ls hi talla aviat, ja no fan el bulb.\n_START_SECTION_\nConservaci\xc3\xb3 als segles XIX i XX\n_START_PARAGRAPH_\nDurant les darreres d\xc3\xa8cades del segle XIX i primeres del segle XX als camps de la comarca de l\'Horta van proliferar les ceberes, magatzems molt b\xc3\xa0sics constru\xc3\xaft a l\xe2\x80\x99aire lliure per a protegir la collita de ceba quan la producci\xc3\xb3 era excessiva. A l\xe2\x80\x99horta tradicional s\'han incorporat com un element t\xc3\xadpic del paisatge agr\xc3\xadcola de l\'horta.\n_START_SECTION_\nResidus\n_START_PARAGRAPH_\nA la Uni\xc3\xb3 Europea es generen cada any uns 500.000 kg de residus de ceba (des de la pell a bulbs que no es comercialitzen per no arribar a la mida m\xc3\xadnima). Aquests residus es poden aprofitar per generar per exemple fructans i compostos de sofre.'